Imtella' Novembru 8, 2021 - Aġġornata 8 Ta' Novembru, 2021 7:59pm Rapport: Liam Carter Minn qalb it-tifrik, il-ħerba u l-ġuħ ħarġu l-imħuħ li kellhom inisslu tbissima fuq il-poplu Malti għal għexieren ta' snin. Magħġuna fit-tarzna, l-istorja tal-komiċi li jiffurmaw il-kumpanija teatrali 'Stage Commandos' – Charles Clews, Johnny Catania, Lorrie Bellizzi, Nestu Laiviera u Freddie Underwood hija unika, iżda li fi kliem il-Professur, xandar u awtur Toni Sant, ftit li xejn għandna fatti miktuba dwarha. Kien għalhekk li f'rumanz ġdid li kiteb Sant ta nifs ta' ħajja ġdid lil-Istage Commandos, storja 'kważi' vera. "Jiġifieri inti jista jkollok idea li ġrat xi ħaġa jew kif kienu jgħixu n-nies fi snin erbgħin jew snin ħamsin, imma ma jkollox id-dettalji ta' x'ġara, jew inkella tara ritratt u ma jkollok xejn dwaru, la tkun taf min huma n-nies, u allura tfassal storja dwar x'seta' kien." Charles Clews u Johnnie Catania ngħaqdu ma' Armando Urso biex iffurmaw ir-Radju Muskettieri li paxxew mijiet ta' eluf ta' semmiegħa biċ-ċajt tagħhom fuq ir-Redifussion. Komiċi bħal Urso huma wkoll preżenti f'dan ir-rumanz, b'kapitlu saħansitra msemmi l-aktar għall-makkjetta popolari mal-Maltin, 'lanċa ġejja u oħra sejra,' b'Sant iġib eżempju b'din il-melodija biex jispjega kif in-nuqqas ta' storjografija taf tnissel kunċetti żbaljati fost il-poplu. "Jiena naħseb li l-aktar ħaġa illi forsi tista' tkun xokkanti hi li l-istorja tal-kanzunetta 'Lanċa ġejja u oħra sejra' illi mhix marbuta direttament fl-istorja ta' dan ir-rumanz 'Varjetà' u dwar il-kumpanija Stage Commandos, imma 'Lanċa ġejja u oħra sejra' hija makkjetta bbażata fuq kanzunetta Taljana u hija ħrafa illi hija kanzunetta tradizzjonali Maltija." Ir-rumanz ta' Toni Sant 'Varjetà' se jiġi żviluppat f’musical oriġinali mill-kumpanija Folla Nies fl-2022.